# Sosiaali- ja terveysministeriön asetus Terveyden ja hyvinvoinnin laitoksen maksullisista suoritteista

**Pääasiallinen sisältö**

Terveyden ja hyvinvoinnin laitoksen maksullisista suoritteista annetun sosiaali- ja terveysministeriön asetuksen (1100/2020) voimassaolo päättyy 31.12.2022. Asetus on annettava uudelleen sen voimassaolon päättymisen vuoksi.

Asetus säilyisi nykyistä vastaavana ja sen voimassaoloksi ehdotetaan kahta vuotta.

Asetuksen olisi tarkoitus tulla voimaan 1 päivänä tammikuuta 2023 ja se olisi voimassa 31 päivään joulukuuta 2024.

Asetusluonnos on valmisteltu virkatyönä sosiaali- ja terveysministeriössä yhteistyössä Terveyden ja hyvinvoinnin laitoksen kanssa.

**Toimivalta**

Terveyden ja hyvinvoinnin laitoksen (jäljempänä THL) suoritteista perittävät maksut määräytyvät valtion maksuperustelain (150/1992) mukaan. Maksuperustelain 8 §:n perusteella maksujen tarkemmista perusteista tulee säätää asianomaisen ministeriön antamalla asetuksella. Ehdotettavassa asetuksessa määritellään THL:n maksulliset suoritteet.

**Asetuksen yksityiskohtaiset perustelut**

**1 § Soveltamisala**

Asetuksen ensimmäisessä pykälässä määritellään asetuksen soveltamisalaksi THL:n maksullisista suoritteista ja niiden periaatteista säätäminen.

**2 § Julkisoikeudelliset suoritteet**

Pykälässä säädetään maksut THL:n julkisoikeudellisista suoritteista, joista peritään valtion maksuperustelain 6 §:n 2 momentissa tarkoitettu kiinteä maksu.

Näitä ovat imeväisen ja pikkulapsen ruokintaa koskevan kaupallisen tiedotusaineiston hyväksymislausunnot, tartuntatautilaissa tarkoitetut laboratorioiden hyväksymislausunnot, oikeusgeneettisestä isyystutkimuksesta annetussa laissa tarkoitetut lausunnot, ulkomaalaislaissa tarkoitetut perhesiteen ja iän selvittäminen sekä maksuperustelain 6 §:n 3 momentin perusteella käyttölupapäätökset salassa pidettävistä rekistereistä, asiakirjoista ja näytteistä.

Maksuihin ei esitetä muutoksia. Julkisoikeudellisten suoritteiden kustannusvastaavuus on toteutunut melko hyvin ja on lähellä 100 %: a.

**3 § Liiketaloudellisesti hinnoiteltavat maksulliset suoritteet**

THL:n maksuasetuksen 3 §:n 1 momentissa määritellään valtion maksuperustelain 7 §:n 1 momentissa tarkoitetut muut suoritteet, jotka laitos hinnoittelee liiketaloudellisin perustein.

THL:n maksuasetuksen 3 §:n 2 momentissa määritellään valtion maksuperustelain 7 §:n 2 momentissa tarkoitetut muut suoritteet, joissa laitoksella on tosiasiallinen yksinoikeus suoritteen tuottamiseen ja joissa maksu voidaan määrätä siten, että se vastaa tuotteen omakustannusarvoa.

Maksuihin ei esitetä muutoksia.

**4 § Julkisuuslain mukaisten suoritteiden hinnoittelu**

THL:n maksuasetuksen 4 §:ssä säädetään maksuista, jotka THL voi periä silloin, kun sille esitetyn tietopyynnön toteuttaminen edellyttää laajoja selvityksiä tai muutoin runsasta työtä.

Maksuihin ei esitetä muutoksia.

**5 § Voimaantulo**

Asetus olisi ehdotuksen mukaan määräaikainen, ja se tulisi voimaan 1 päivänä tammikuuta 2023. Asetus olisi voimassa 31.12.2024 saakka.

**Taloudelliset vaikutukset**

Viimeisimmän täyden kirjanpitovuoden (2021) tietojen perusteella THL:n maksullisen toiminnan tuotot ovat laskeneet vuonna 2021 8,9 miljoonaan aiemmasta 9,6-9,8 miljoonaa euron vuositasosta. Julkisoikeudellisten suoritteiden maksujen tuotto oli 1,4 miljoonaa euroa, joten THL:n maksullisen toiminnan tuotot vuonna 2021 kertyivät pääosin liiketaloudellisesti hinnoiteltavien suoritteiden maksuista. Maksullisen toiminnan tasoon ei arvioida oleellisia muutoksia nykylainsäädännön puitteissa.

Julkisoikeudellisten suoritteiden maksujen kokonaisvaikutus valtiontalouteen on vähäinen.

**Asetuksen valmistelu**

Ehdotus on valmisteltu virkatyönä sosiaali- ja terveysministeriössä yhteistyössä THL:n kanssa. Asetus on ollut lausuttavana lausuntopalvelu.fi:ssä ja (täydennetään).

Asetus käsitellään raha-asianvaliokunnassa. Valtioneuvoston määräyksessä asioiden käsittelystä valtioneuvoston raha-asianvaliokunnassa kohdassa 2.2.8 edellytetään, että valtion maksut, joista tässä asetuksessa on kyse, pitää käsitellä raha-asiainvaliokunnassa, jos asetuksen perusteella on kysymys vuositasolla vähintään 5 000 000 euron määräisestä maksutulosta. Maksuasetuksen perusteella perittävä maksutulo on ollut vuositasolla pitkään noin 9 miljoonaa euroa.

Liitteet: THL julkisoikeudellisten suoritteiden tuotot ja kulut (kustannusvastaavuus)

